Գիւղի ներկայիս անունը՝ Տոլորս, ե՞րբ է ծնունդ առել: Այս հարցին եւս միանշանակ պատասխանելը հեշտ չէ: ՀԱԱում պահւում են գիւղի եկեղեցու չափաբերական մատեանները՝ սկսած 1851ից: Դրանց շապիկներին նշուած՝ “սուրբ Հռիփսիմէ եկեղեցւոյն Տոլորս գեղջ“ գրութիւնների հիմքով կարող ենք հաւաստել, որ առնուազն 1853թ.ից (նախորդ երկու տարիների չափաբերական մատեանների շապիկների վրայի գրառումները անընթեռնելի են) գիւղը կրել է “Տոլորս“ անունը: Արխիւային փաստաթղթերը, ինչպէս վերեւում համոզուեցինք, միաժամանակ վկայում են, որ գրեթէ նոյն այդ ժամանակներում, գիւղը կրել է նաեւ “Դուլուս“ անունը: Սկսած 1832ից այս անունը յաջորդաբար յիշատակւում է Սիսեանի շրջանի գիւղերի ցուցակներում: Ամենաուշ յիշատակումը՝ “Դուլուս“, մենք հանդիպում ենք, ինչպէս վերը նշուեց, Կովկասի հինգ վերստանոց ռուսական հանրայայտ քարտէսում՝ կազմուած 1911ին ցարական բանակի գլխաւոր շտապի կողմից: